Valtioneuvston ASETUS ammattikorkeakoulujen toiminnasta perittävistä maksuista annetun valtioneuvoston asetuksen 1 §:n muuttamisesta

Pääasiallinen sisältö

Asetuksella ehdotetaan korotettavaksi avoimesta ammattikorkeakouluopetuksesta ja erillisistä opinto-oikeuksista perittävää enimmäismaksua 15 eurosta 45 euroon opinto-oikeuteen kuuluvalta opintopisteeltä.

Asetus ehdotetaan tulevaksi voimaan x.3.2024.

1. Asian tausta ja asetuksenantovaltuudet

Ammattikorkeakoululain (932/2014) 12 §:n 1 momentin mukaan ammattikorkeakoulututkintoon ja ylempään ammattikorkeakoulututkintoon johtava opetus ja opiskelijoiden valintaan liittyvät valintakokeet ovat opiskelijalle maksuttomia. Pykälän 3 momentin mukaan muusta kuin 1 momentissa tarkoitetusta toiminnasta ammattikorkeakoulu saa periä maksuja. Ammattikorkeakoulujen julkisoikeudellisten suoritteiden maksuista säädetään tarkemmin valtioneuvoston asetuksella noudattaen, mitä valtion maksuperustelaissa (150/1992) säädetään julkisoikeudellisten suoritteiden omakustannusarvosta. Julkisoikeudellisella suoritteella tarkoitetaan viranomaisen suoritetta, jonka kysyntä perustuu lainsäädäntöön ja jonka tuottamiseen viranomaisella on tosiasiallinen yksinoikeus. Omakustannusarvolla tarkoitetaan valtion maksuperustelain 6 §:n määritelmää, jonka mukaan suoritteesta perittävän maksun suuruuden tulee vastata suoritteen tuottamisesta aiheutuvien kokonaiskustannusten määrää.

Ammattikorkeakoululain 12 §:n 3 momentissa säädetyn asetuksenantovaltuuden nojalla on annettu valtioneuvoston asetus ammattikorkeakoulujen toiminnasta perittävistä maksuista (1440/2014), joka on tullut voimaan 1.1.2015. Asetus sisältää säännökset avoimesta ammattikorkeakouluopetuksesta, erillisistä opinto-oikeuksista sekä erikoistumiskoulutuksista perittävistä maksuista, oppimateriaaleista ja tarvikkeista perittävistä maksuista, ammattikorkeakoulujen maksullisista päätöksistä ja kokeista sekä kirjasto- ja tietopalvelumaksuista.

Pääministeri Petteri Orpon hallituksen ohjelman (Vahva ja välittävä Suomi) mukaan avoimen korkeakouluopetuksen roolia väylänä osaamisen kehittämisessä vahvistetaan. Jotta monipuolinen osaamisen kehittäminen eri aloilla avoimen korkeakouluopetuksen kautta on mahdollista, lisätään koulutuksen järjestäjän mahdollisuuksia periä nykyistä korkeampia maksuja, jotka vastaavat paremmin koulutuksen järjestämisestä aiheutuvia kustannuksia.

1. Asian valmistelu

Asetus on valmisteltu opetus- ja kulttuuriministeriössä. Valmistelun aikana on kuultu yliopistoja ja ammattikorkeakouluja. Lausuntopalautetta on kuvattu luvussa 5.

1. Nykytila ja keskeiset ehdotukset

Ammattikorkeakoulujen toiminnasta perittävistä maksuista annetun valtioneuvoston asetuksen (1440/2014) *1 §*:ssä on säännökset opetuksesta perittävistä maksuista. Sen *1 momentin* mukaan ammattikorkeakoululain (932/2014) 10 §:n 2 momentissa tarkoitetussa avoimessa ammattikorkeakouluopetuksessa ja erillisinä opintoina järjestettävässä opetuksessa opiskelijalta saadaan periä enintään 15 euroa opinto-oikeuteen kuuluvalta opintopisteeltä. Pykälän *2 momentin* mukaan ammattikorkeakoululain 11 a §:ssä tarkoitetussa erikoistumiskoulutuksessa opiskelijalta saadaan periä enintään 120 euroa opinto-oikeuteen kuuluvalta opintopisteeltä.

Ammattikorkeakoululain (932/2014) 10 §:n 2 momentin mukaan avoimena ammattikorkeakouluopetuksena tai muutoin erillisinä opintoina voidaan suorittaa ammattikorkeakoulututkintoon ja ylempään ammattikorkeakoulututkintoon kuuluvia opintoja, joiden suorittamiseen opiskelija on saanut ammattikorkeakoululta ajallisesti ja sisällöllisesti rajatun opinto-oikeuden. Avoimessa ammattikorkeakouluopetuksessa opinto-oikeus rajoittuu siihen opintokokonaisuuteen, jonka suorittamista varten oikeus on myönnetty. Tutkintoihin kuuluvilla opinnoilla tarkoitetaan ammattikorkeakouluista annetun valtioneuvoston asetuksen (1129/2014) mukaisia asianomaisen ammattikorkeakoulun koulutusvastuuseen kuuluvia, tutkintosäännön mukaisia ja tutkintovaatimuksissa määriteltyjä opintoja. Tutkintoon kuuluvilla opinnoilla ei tarkoiteta opintoja, joita ammattikorkeakoulu erilaisin hyväksilukemismenettelyin voi tapauskohtaisesti sisällyttää tutkintoihinsa.

Avoin ammattikorkeakouluopetus tarjoaa kaikille avoimen mahdollisuuden suorittaa korkeakouluopintoja. Se palvelee osallistujien erilaisia motiiveja ammatillisesta kehittymisestä harrastuksenomaiseen opiskeluun. Avoimen ammattikorkeakouluopetuksen opintosuoritusmäärät ovat moninkertaistuneet viimeisen kymmenen vuoden aikana. Avoimessa ammattikorkeakouluopetuksessa oli vuonna 2022 noin 89 000 osallistujaa. Opintopisteitä he suorittivat 530 000. Osallistujien ikäryhmiä tilastoidaan avoimen korkeakouluopetuksen kokonaisuutena, jossa tilastoituna on avoimen ammattikorkeakouluopetuksen lisäksi avoimen yliopisto-opetuksen tiedot. Osallistujista noin neljännes on alle 25-vuotiaita, 30 % 25-34 vuotiaita, 25 % 34-44 –vuotiaita ja loput yli 44-vuotiaita. Osallistujista 13 %:lla on suoritettuna vain perusasteen tutkinto (tai tutkinnosta ei ole tietoa), 40 %:lla on suoritettuna toisen asteen tutkinto. 47 %:a osallistujista oli suorittanut korkea-asteen tutkinnon. Osallistujista 70 % oli naisia. Osallistujista 52 % oli ylempiä tai alempia toimihenkilöitä, loput toimivat työntekijäammateissa (8 %), olivat yrittäjiä (3 %), opiskelijoita (16 %) tai kuuluivat luokkaan tuntematon.

Avoimen ammattikorkeakouluopetuksen tarjonnassa ja osallistumisessa on alakohtaisia eroja. Opintopisteitä suoritetaan eniten terveyden ja hyvinvoinnin alalla sekä kaupan, hallinnon ja oikeustieteiden alalla, vähän puolestaan esimerkiksi tekniikan alalla. Tekniikka on selvästi tarjonnassa ”aliedustettuna” kun vertailukohdaksi otetaan tutkinto-opiskelijoiden jakauma. Avoin ammattikorkeakouluopetus näyttää muodostuneen erityisesti merkittäväksi julkisen sektorin jatkuvan oppimisen koulutusmuodoksi.

Avoimessa ammattikorkeakouluopetuksessa suoritettujen opintojen käyttö opiskelijavalinnan reittinä on viime vuosina laajentunut selvästi. Ammattikorkeakoulut käyttävät tutkintokoulutukseen johtavista opinnoista yleisesti termiä polkuopinnot. Vuonna 2023 ammattikorkeakouluissa opiskelupaikan vastaanottaneista 8,1 % valittiin avoimen opintojen perusteella. Ensikertalaisten osuus paikan vastaanottaneista oli 73,6 %. Iältään avoimen opintojen perusteella valituista hieman runsas viidennes oli alle 25-vuotiaita. Opinnot suoritetaan usein tutkinto-opiskelijoiden kanssa samassa ryhmässä. Ajatuksena on tällöin, että avoimen opiskelija voisi jatkaa saman ryhmän mukana seuraavalle lukuvuodelle, mikäli saa opiskelijavalinnan tuloksena tutkinto-opiskelijan oikeuden. Opiskelijavalinnan perusteena käytettävät opintosuoritukset ovat usein joko yhden lukuvuoden (60 op) tai lukukauden (30 op) laajuisia. Osa ammattikorkeakouluista on ottanut käyttöön valintamenettelyjä jo opiskelijoita ns. polkuopintoihin otettaessa.

Avoimen korkeakoulutuksen opintopistekohtaisia enimmäismaksuja korotettiin viimeksi vuonna 2015 kymmenestä eurosta 15 euroon. Avoimesta ammattikorkeakouluopetuksesta perittävät maksut vaihtelevat ammattikorkeakoulujen välillä ja sisällä. Ammattikorkeakoulut voivat myös muuttaa koulutustoteutusten hinnoittelua sen mukaan, miten näkevät siihen tarvetta. Yleisesti peritään 10-15 euroa opintopisteeltä. Tarjonnassa on myös MOOC- tai Nonstop –verkko-opintojaksoja, jotka ovat kaikille avoimia ja maksuttomia.

Avoimen ammattikorkeakouluopetukseen osallistuneiden kokemuksista maksujen suuruudesta ei ole tehty selvitystä viime vuosina. Avoimen yliopiston opiskelijoille vuonna 2018 tehdyn ja heitä laajasti tavoittaneen kyselyn tulosten mukaan (<https://events.tuni.fi/uploads/2022/11/f4f255aa-09112022_ninahaltia.pdf> ) 46 % osallistujista katsoi, että nykyiset enintään 15 euron avoimen yliopiston opintopistemaksut ovat edullisia ja 76 % katsoi, ettei tarvitse maksuihin muiden tukea. Lähes kolmannes vastaajista (31 %) oli sitä mieltä, että maksut eivät ole edullisia ja noin 16 % vastaajista tarvitsi muiden ihmisten taloudellista tukea opintomaksujen maksamiseen. Koska kysely tehtiin jo opiskeleville, ei sen perusteella voida arvioida missä määrin maksut ovat estäneet aloittamasta opintoja avoimessa yliopisto-opetuksessa. Kun ammattikorkeakoulujen tutkinto-opiskelijoiden sosioekonominen tausta on keskimäärin yliopisto-opiskelijoita vaatimattomampi, voi olettaa, että tilanne olisi avoimen ammattikorkeakoulujen osalta vähintään saman suuntainen kuin em. kyselyssä. Kyselyn tulokset ovat samansuuntaisia opetushallinnon tilastopalvelun (Vipunen.fi) tietojen kanssa. Niiden mukaan vuonna 2021 avoimen korkeakouluopetuksen uusista opiskelijoista 14 % oli pienituloisia (jos jätetään pois ryhmä ”ei tietoa” on osuus 15 %).

Avoimen korkeakouluopetuksen saavutettavuutta tukee se, että oppijan koulutuksesta maksama hinta on subventoitu ja osa koulutuksen kustannuksista jää korkeakoulun katettavaksi, ellei korkeakoulu saa siihen muuta julkista rahoitusta. Ammattikorkeakoulujen tuotot avoimen ammattikorkeakoulutuksen opintomaksuista olivat vuonna 2022 yhteensä noin 5,3 miljoonaa euroa. Ammattikorkeakoulut käyttivät toimintokohtaisen kustannuslaskennan tietojen perusteella vuonna 2022 yhteensä noin 24,2 miljoonaa euroa tutkinnon osien tuottamiseen. Avoimesta ammattikorkeakouluopetuksesta saadut tuotot kattoivat noin 22 % opetuksen tuotantokustannuksista. Noin 78 % avoimen ammattikorkeakouluopetuksen kustannuksista, noin 18,9 miljoonaa euroa, jäi näin ollen ammattikorkeakoulujen katettavaksi.

Ammattikorkeakoulujen valtionrahoituksen jaossa käytetty rahoitusmalli kannustaa avoimen korkeakouluopetuksen järjestämiseen. Sopimuskaudella 2021-2024 voimassa oleva rahoitusmalli kohdentaa 8 % ammattikorkeakoulujen valtionrahoituksesta avoimen korkeakouluopetuksen, erillisten opinto-oikeuksien, erikoistumisopintojen sekä maahanmuuttajien valmentavan koulutuksen opintopistesuoritusten perusteella. Rahoitusmallin kautta ohjautuva kannuste em. tarjonnan järjestämiseen oli vuonna 2023 yhteensä n. 73 miljoonaa euroa. Tämä tarkoittaa kyseisessä rahoitustekijässä huomioitujen opintopisteiden (mm. avoin ammattikorkeakouluopetus, erikoistumiskoulutus) osalta 129 euron kannustetta/opintopiste. Valtionrahoitus osoitetaan kullekin ammattikorkeakoululle vuosittain yhtenä kokonaisuutena, jonka käytöstä kukin ammattikorkeakoulu päättää itsenäisesti. Valtionrahoituksen osuus on joka tapauksessa merkittävä suhteessa suoraan avoimen korkeakouluopetuksen maksuista saatuihin tuottoihin.

Asetuksen 1 §:n 1 momenttia ehdotetaan muutettavaksi siten, että avoimesta ammattikorkeakouluopetuksesta ja erillisistä opinto-oikeuksista perittävän maksun enimmäismäärä olisi 45 euroa nykyisen 15 euron sijaan. Voimassa olevaa maksua ei ole korotettu vuoden 2015 jälkeen. Opintojen järjestämisen kustannukset vaihtelevat alakohtaisesti ja riippuvat muun muassa opetusryhmien koosta ja opetustuntien määrästä. Nykyisen enimmäismaksun ei ole katsottu mahdollistavan riittävän laajan ja monipuolisen opetustarjonnan järjestämistä kysyntää vastaavasti. Tarkoituksena on vahvistaa taloudellisia edellytyksiä avoimen ammattikorkeakouluopetuksen kehittämiseen, kun opiskelijoilta perittävät maksut vastaavat paremmin koulutuksen järjestämisestä aiheutuvia kustannuksia. Ammattikorkeakoulut voivat määritellä eri opintokokonaisuuksille myös säädettyä enimmäishintaa alemman maksun kuten ovat tähänkin asti tehneet.

1. Pääasialliset vaikutukset

**Vaikutukset avoimeen ammattikorkeakouluopetukseen osallistumiseen**

Lähtökohtaisesti enimmäismaksujen nostamisen arvioidaan vähentävän avoimen korkeakoulutuksen kysyntää. Toisaalta sen voidaan arvioida parantavan tarjontaa, ja palvelevan uusia kohderyhmiä koska ammattikorkeakoulut ovat valmiita tarjoamaan monipuolisemmin erilaisia kursseja korkeammilla hinnoilla.

Mikäli oletetaan, että avoimen korkeakoulutuksen ensisijainen rajoite on puutteellinen tarjonta, ei puutteellinen kysyntä, enimmäismaksujen nostamisen voidaan arvioida pitävän nykytasolla tai nostavan opiskelijamääriä, kun ammattikorkeakoulut hintojen nostamisen myötä tuottavat lisää ja monipuolisemmin yhteiskunnan tarpeisiin vastaavaa tarjontaa.

Viime vuosina voimakkaasti lisääntyneet väyläopinnot, joilla tähdätään avoimesta korkeakouluopetuksesta tutkinto-opiskelijaksi, eivät oikeuta opintotukeen (pl. kansanopistojen tarjonta), joten opiskelijan on kyettävä turvaamaan toimeentulonsa opiskelun aikana. Opiskelijat saattavat opiskella suurelta osin tutkinto-opiskelijoiden kanssa samoissa ryhmissä. Mikäli avoimen opintojen kautta tutkinto-opiskelijaksi tähtäävät henkilöt maksavat opinnoista ehdotetun avoimen korkeakouluopetuksen maksuasetuksen enimmäismaksukaton mukaisesti 45 euroa opintopisteeltä, on 60 opintopisteen laajuisten väyläopintojen kustannus yhteensä 2 700 euroa.

Avoimessa korkeakouluopetuksessa suoritettaviin opintoihin ei saa opintotukea, mikä kannustaa osaltaan yhdistämään opintoja ja työssäkäyntiä. Työttömyysetuuden saaminen opiskelun aikana on asetettujen ehtojen täyttyessä mahdollista yli 25-vuotiaille. Voidaan arvioida, että pienituloisten mahdollisuudet osallistua osallistujalle nykyistä kalliimpaan avoimeen ammattikorkeakouluopetukseen heikkenisivät. Nykytilanteessa (2021) pienituloisia on uusista aloittajista noin 14 %.

Ammattikorkeakoulujen järjestämään avoimeen ammattikorkeakouluopetukseen osallistuu nykytilanteessa iältään, koulutustaustaltaan, elämäntilanteiltaan ja esimerkiksi työmarkkina-asemaltaan monimuotoinen, nykytilanteessa noin 89 000 henkilön, joukko. Avoimesta ammattikorkeakouluopetuksesta ja erillisistä opinto-oikeuksista perittävän enimmäismaksun korottamisen jälkeen opetus- ja kulttuuriministeriö tarkastelee kysymyksiä erityisryhmistä.

Avoimen ammattikorkeakouluopetuksen enimmäishinnan nostolla tavoitellaan avoimen korkeakouluopetuksen laajentumista ja tarjonnan monipuolistumista. Uudella tarjonnalla ja tarkoituksenmukaisesti asetetulle hinnoittelulla voidaan houkutella avoimen opintoihin uusia korkeakoulutettuja, maksukykyisiä osallistujia. Korkeakoulutettujen koulutuskysynnän näin suuntautuessa aiempaa enemmän avoimeen korkeakouluopetukseen ja vähemmän tutkintoon johtavaan koulutukseen, paranisi ensikertalaisten asema korkeakoulujen maksuttomassa tutkintokoulutuksessa.

**Vaikutukset avoimen korkeakouluopetuksen tarjontaan**

Avoimen korkeakouluopetuksen tuottamisen alakohtaisia kustannuseroja voi arvioida tarkastelemalla ammattikorkeakoulujen tutkintokoulutuksen kustannuksia (koulutuksen kustannukset aloittain /suoritetut opintopisteet). Koulutusalojen kustannuksissa on suuria eroja, edullisimmat tuotantokustannukset ovat kaupan ja hallinnonalalla 95 euroa/opintopiste kun kalleimmilla aloilla, kuten taide- ja kulttuuriala, opintopisteen kustannus on 155 euroa. Keskimäärin tuotantokustannukset ovat 110 euroa opintopisteeltä.

Avoimen ammattikorkeakouluopetuksen tarjonnaltaan ja opiskelumääriltään suurimmat alat, terveyden ja hyvinvoinnin alat sekä kaupan, hallinnon ja oikeustieteiden alat, ovat tuotantokustannuksiltaan matalampia kuin aliedustettuina olevien alojen tuotantokustannukset. Enimmäismaksun korotuksen odotetaan lisäävän avoimen ammattikorkeakouluopetuksen tarjontaa sellaisilla aloilla, joilla se on nyt vähäistä suurempien koulutuksen järjestämiskustannusten vuoksi. Tällainen ala on erityisesti tekniikka. Tekniikan alan avoimen korkeakoulutarjonnan lisääminen voisi tukea kaksoissiirtymää ja talouden rakennemuutosta mahdollistavan osaamisen kehittämistä. Se voisi myös lisätä avoimeen ammattikorkeakouluopetukseen osallistuvien miesten määrää, joka tällä hetkellä on selvästi naisia vähäisempi.

**Vaikutukset ammattikorkeakoulujen taloudellisiin kannusteisiin järjestää avointa korkeakouluopetusta**

Nykytilanteessa avoimesta ammattikorkeakouluopetuksesta opiskelijoilta saadut tuotot kattavat noin 22 % opetuksen tuotantokustannuksista. Noin 78 % avoimen ammattikorkeakouluopetuksen kustannuksista, 18,9 miljoonaa euroa, jäi ammattikorkeakoulujen katettavaksi. Mikäli ammattikorkeakoulut hyödyntävät avoimesta ammattikorkeakouluopetuksesta ja erillisistä opinto-oikeuksista perittävän maksun nostomahdollisuutta 45 euron enimmäismäärään tai sitä kohti nykyisen 15 euron opintopistemaksun sijaan, jää ammattikorkeakoulun katettavaksi pienempi osuus koulutuksen tuotantokustannuksista. Jos tarjonta lähtee monipuolistumaan tuotantokustannuksiltaan kalliimmille aloille, ammattikorkeakoulun katettavaksi jäävä osuus kasvaa. Korkeakoulut voivat strategiansa mukaisesti päättää avoimen ammattikorkeakouluopetuksen tarjonnasta ja tuotekohtaisesta hinnoittelustaan. Avoimen ammattikorkeakouluopetuksen opiskelijamaksut voivat olla jatkossa myös alemmat kuin asetuksella säädetty enimmäishinta.

Korkeakoulujen ohjausta ja rahoitusta uudistava työryhmä on 15.12.2023 antamassaan ehdotuksessa esittänyt, että sopimuskaudesta 2025-2028 alkaen ammattikorkeakoulujen valtionrahoituksen jaossa käytetty rahoitusmalli kannustaisi jatkossakin avoimen korkeakouluopetuksen järjestämiseen. Ehdotuksen mukaisesti vuodesta 2025 alkaen rahoitusmalli kohdentaisi 5 % ammattikorkeakoulujen valtionrahoituksesta avoimen korkeakouluopetuksen, erillisten opinto-oikeuksien, erikoistumisopintojen ja maahanmuuttajien valmentavan koulutuksen opintopistesuoritusten perusteella. Em. tekijöiden osuus pienenisi kolmella prosenttiyksiköllä kaudella 2021-2024 voimassa olevaan rahoitusmalliin verrattuna. Jatkuvan oppimisen kannusteet rahoitusmallissa säilyisivät kuitenkin riittävinä, ottaen huomioon tämä avoimen korkeakoulutuksen maksujen enimmäismäärän korottamista koskeva valmistelu. Rahoitusmallimuutoksen edellyttämät asetusmuutokset ovat lausuttavina Lausuntopalvelu.fi:ssä tammi-helmikuussa 2024.

Pääministeri Petteri Orpon hallitusohjelman mukaan avoimen korkeakouluopetuksen roolia väylänä osaamisen kehittämisessä vahvistetaan. Mahdollisuus periä nykyistä korkeampia maksuja parantaa koulutuksen järjestäjän kannusteita monipuolistaa tarjontaa ja sitä kautta tuo osaamisen monipuolisemman kehittämisen avoimen korkeakouluopetuksen kautta mahdolliseksi. Monipuolistuva avoimen korkeakoulutuksen ja muu tutkintoa pienempien osaamiskokonaisuuksien tarjonta vastaa paremmin korkeakoulututkinnon jo suorittaneiden koulutuskysyntään. Muutos on osa toimivampaa jatkuvan oppimisen järjestelmää, joka on edellytys koulutustason nostamista koskevan tavoitteen toteutumiselle.

Hallitusohjelman mukaisesti yliopistojen ja ammattikorkeakoulujen avoimen koulutustarjonnan säädeltyjä enimmäismaksuja nostetaan ja vähennetään vastaavasti korkeakoulujen valtionrahoitusta. Ammattikorkeakoulujen osalta em. vähennykset ovat vuonna 2024: -1,1 M€, 2025: -2,75 M€, 2026: -3,85 M€, 2027: -5,5 M€ ja vuodesta 2028 alkaen - 8,25 M€. Nykytilanteessa ammattikorkeakoulujen perimä keskimääräinen hinta avoimen ammattikorkeakouluopetuksen tarjonnasta on 9 euroa/opintopiste (kaikki maksuasetuksen perusteella perittävät maksut / avoimen ja erillisten opinto-oikeuksien suoritettujen opintopisteiden määrä). Jotta hallitusohjelman mukaiset määrärahaleikkaukset saataisiin katettua, täytyisi keskimääräisen perittävän hinnan/opintopiste nousta vuonna 2028 27,5 euroon (2024: 14 euroon, 2025: 17,5 euroon, 2026: 19 euroon, 2027: 22,5 euroon ja 2028: 27,5 euroon). Laskelmassa on oletettu, että avoimessa ammattikorkeakouluopetuksessa suoritetut opintopisteet pysyvät vuoden 2022 tasolla (532 000 opintopistettä). Oletuksena on, että hintojen nousu voi hieman laskea avoimen kysyntää ja sitä kautta suoritusmääriä, mutta toisaalta monipuolistuva tarjonta voi lisätä kiinnostusta ja avoimen ammattikorkeakouluopetuksen suoritusmääriä.

**Vaikutukset julkiseen talouteen**

Avoimen ammattikorkeakouluopetuksen enimmäismaksujen korotus, siltä osin, kun ammattikorkeakoulut käyttävät hintajoustoa ylöspäin, voi vähentää julkisen sektorin vastuuta avoimen ammattikorkeakouluopetuksen järjestämiskustannuksista ja lisätä vastaavasti opiskelijoiden itsensä, ja mahdollisesti heidän perheidensä, puolisoidensa tai työnantajiensa vastuuta opintojen kustannusten kattamisesta.

1. Lausuntopalaute

xxx

1. Voimaantulo

Asetus on tarkoitettu tulemaan voimaan x.3.2024.

Esitys

Esitetään, että valtioneuvosto antaa asetuksen ammattikorkeakoulujen toiminnasta perittävistä maksuista annetun valtioneuvoston asetuksen 1 §:n muuttamisesta